باوردی مارشل لا کی مزاحمت کی، اس مارشل لا کی بھی کریں گے: حامد میر
یہ صرف میڈیا کا چیلنج نہیں. یہ چیلنج منتخب پارلیمان کا ہے، آزاد عدلیہ کا ہے۔ پاکستان کے میڈیا کی آزادی پارلیمان اور عدلیہ کی آزادی سے مشروط ہے۔ اگر پارلیمان آزاد نہیں، عدلیہ آزاد نہیں تو میڈٰیا کیسے آزاد ہو گا؟
واشنگٹن — وائس آف امریکہ ایک بار پھر صحافیوں، تجزیہ کاروں اور حکومت کے نمائندوں سے میڈیا کی صورت حال پر انٹرویوز کی سیریز شروع کی ہے۔ اس سلسلے میں احمد نورانی اور جنرل امجد شعیب کے بعد آج حامد میر کا انٹرویو پیش کیا جا رہا ہے۔ حامد میر: مسلم لیگ ن کے دور میں غیر علانیہ سنسرشپ تھی۔ پیپلز پارٹی دور میں بھی میڈیا کو تنگ کیا جاتا تھا۔ پیپلز پارٹی اور مسلم لیگ ن پر الزام لگتا تھا کہ میڈیا کی آزادی محدود کی جا رہی ہے تو وہ کہتے تھے، نہیں، بے فکر ہو جائیں۔ ہم آپ کی آزادی کا تحفظ کریں گے۔ جب سے عمران خان کی حکومت آئی ہے، ہم دیکھ رہے ہیں کہ غیر علانیہ سنسرشپ اب علانیہ سنسرشپ میں تبدیل ہو گئی ہے۔ یہ حکومت اس بات میں دلچسپی لیتی نظر نہیں آتی کہ اپنی جمہوری شناخت پر اصرار کرے اور کہے کہ ہم جمہوری لوگ ہیں اور ہم نے پابندی نہیں لگائی۔ وفاقی وزیر شفت محمود نے ایک بار برسبیل تذکرہ کہا کہ ہم آزادی صحافت پر یقین رکھتے ہیں۔ لیکن کچھ دنوں سے جو کچھ ہو رہا ہے، اس کے بعد پوری دنیا کو پتا چل گیا ہے کہ پاکستان میں میڈیا بالکل آزاد نہیں۔ حامد میر: عمران خان اور اسٹیبلشمنٹ، دونوں دعویٰ کرتے ہیں کہ وہ ایک پیج پر ہیں۔ مسلم لیگ ن کے دور میں صورت حال مختلف تھی۔ اس دور میں لگتا تھا کہ مسلم لیگ ن اور اسٹیبلشمنٹ کی پالیسیاں بالکل مختلف سمت میں ہیں۔ اب پی ٹی آئی کے وزرا دعویٰ کرتے ہیں کہ ہم اور اسٹیبلشمنٹ ایک پیج پر ہیں۔ اسٹیبلشمنٹ نے بھی اس دعوے کی کبھی تردید نہیں کی۔ اس لیے جو عمران خان کریں گے تو ہم سمجھیں گے کہ اسٹیبلشمنٹ ان کے ساتھ ہے۔ اسٹیبلشمنٹ کرے گی تو ہم سمجھیں گے کہ عمران خان ان کے ساتھ ہیں۔ میں دونوں کو ذمے دار سمجھتا ہوں۔ حامد میر: 2014 کے بعد سے صحافیوں کو تقسیم کرنے کی پالیسی پر عمل درآمد کیا جا رہا ہے۔ 2007 میں پرویز مشرف نے عدلیہ اور میڈیا کو نشانہ بنایا تو وکلا اور صحافیوں نے متحد ہو کر تحریک چلائی تھی۔ اس کا یہ نتیجہ نکلا کہ جج بحال ہو گئے۔ اس کے بعد ’’انہوں‘‘ نے حکمت عملی بنائی کہ میڈیا کو بھی تقسیم کر دیا جائے اور وکلا کو بھی متحد نہ ہونے دیا جائے۔ وکلا میں گزشتہ دنوں پیسے تقسیم کیے گیے ہیں۔ صحافیوں کو بھی تقسیم کرنے کی کوشش کی گئی ہے۔ گزشتہ چند دنوں کی صورت حال بعد آہستہ آہستہ 2007 والے حالات پیدا ہو رہے ہیں۔ وکلا اور میڈیا تنظیمیں بیدار ہو رہی ہیں۔ بہت عرصے کے بعد فیڈرل یونین آف جرنلسٹس نے اسلام آباد میں اجلاس کیا۔ میں بھی اس میں شریک تھا۔ اس میں فیصلہ کیا گیا کہ پورے ملک میں احتجاج کیا جائے گا۔ ہم جانتے ہیں کہ بہت کمزور ہیں اور ہمیں اندر سے تقسیم بھی کیا گیا ہے۔ لیکن ہم دنیا کو بتائیں گے کہ پاکستان کا میڈیا کمزور ضرور ہے لیکن اس کے باوجود مزاحمت کرنے کے لیے تیار ہے۔ اگر ہم باوردی مارشل لا ایڈمنسٹریٹر ضیا الحق اور پرویز مشرف کے خلاف مزاحمت کر سکتے ہیں تو اس بغیر وردی والے سویلین مارشل لا ایڈمنسٹریٹر عمران خان کے خلاف بھی مزاحمت کر سکتے ہیں۔ حامد میر: الیکٹرانک میڈیا کی مشکلات مسلم لیگ ن کے دور میں شروع ہوئیں۔ گزشتہ سال مارچ اپریل میں سپریم کورٹ نے میری سربراہی میں ایک کمیٹی بنائی اور ہدایت کی کہ جن ٹی وی چینلوں کے کارکنوں کو تنخواہیں نہیں مل رہیں، انہیں تنخواہیں دلوائیں۔ یہ مسئلہ اس زمانے سے موجود ہے۔ اس میں معمولی سی بہتری ہی ہو سکی ہے۔ اس کا تعلق حکومت کی پالیسی سے کم اور مارکیٹ کی صورت حال سے زیادہ ہے۔ نواز شریف دور میں میڈیا کو اتنے زیادہ فنڈ دیے گئے کہ اس میں غیر حقیقی پھیلاؤ آ گیا تھا۔ اس حکومت کے بعد فنڈ آنا بند ہو گئے تو بحران پیدا ہو گیا۔ حامد میر: جی ہاں، پاکستان میں اس وقت کوئی بھی شخص اخبار کا ڈیکلریشن اور ٹی وی چینل کا لائسنس لے سکتا ہے۔ پیمرا کو اپنے قواعد و ضوابط میں ایسی تبدیلی لانی چاہیے کہ ایسے شخص کو نیوز چینل کا لائسنس نہ ملے جس کا پس منظر صحافت کا نہ ہو۔ اگر کوئی شخص پراپرٹی ڈیلر ہو یا کوئی اور بزنس کرتا ہو تو صاف بات ہے کہ وہ اپنے کاروبار کے تحفظ کے لیے میڈیا کا کندھا استعمال کرے گا۔ پیمرا یہ تو دیکھتا ہے کہ حکومت کو کون سی بات پسند ہے یا ناپسند، لیکن یہ نہیں دیکھتا کہ میڈیا کے لیے کون سی بات اچھی ہے اور کون سی بری۔ حامد میر: پاکستان کے میڈیا کو جس چیلنج کا سامنا ہے، اسے صرف اس شعبے کے تناظر میں نہ دیکھیں۔ یہ صرف میڈیا کا چیلنج نہیں ہے۔ یہ چیلنج منتخب پارلیمان کا ہے، آزاد عدلیہ کا ہے۔ پاکستان کے میڈیا کی آزادی پارلیمان اور عدلیہ کی آزادی سے مشروط ہے۔ اگر پارلیمان آزاد نہیں، عدلیہ آزاد نہیں تو میڈٰیا کیسے آزاد ہو گا؟ اگر کوئی شخص کیبل آپریٹرز کو فون کر کے نیوز چینل بند کروا دیتا ہے تو اس سے ظاہر ہوتا ہے کہ ملک میں آئین اور قانون کی حکمرانی نہیں۔ پارلیمان انتہائی کمزور ہے۔ عدلیہ کو شوپیس بنا کر رکھ دیا گیا ہے۔ میڈیا معاشرے کا آئینہ ہوتا ہے۔ اگر اس آئینے میں میڈیا ڈرا ڈرا، سہما سہما، اکھڑا اکھڑا دکھائی دے رہا ہے ، اس کے کپڑے پھٹے ہوئے ہیں، اس کے چہرے پر خون کے دھبے ہیں اور سر کے بال اڑے ہوئے ہیں تو اس کا مطلب ہے کہ پاکستان کا پورا جمہوری نظام خوف زدہ ہے، کسی نے اس کا بازو مروڑ رکھا ہے، کوئی اس کی ٹانگ کھینچ رہا ہے، کوئی پشت پر خنجر سے وار کر رہا ہے۔ آپ کو یہ جو زخمی زخمی میڈیا نظر آرہا ہے، دراصل یہ زخمی پارلیمان اور زخمی عدلیہ کا عکس ہے۔